《在频山子德大弟宅喜晤子祯宋隐君歌以赠之》
清代·李柏

甘泉高士年六十，老骨如鹤山头立。携楮易种出烟霞，足迹不复至城邑。

与我相逢频阳道，不言不揖但大笑。吾弟引手指其人，云是谷口之子真。

谷口有田一百亩，躬耕尝与渔樵邻。近日愁见石壕吏，掉臂东来陟岭峋。

一卧西堂十余载，青鞋布袜折角巾。胸藏千卷不知富，家徒四壁不知贫。

世间万事不知好，惟有研田可隐身。柏也闻之发浩叹，仰视浮云过霄汉。

幡然欲辞太白雪，与君约钓砚海畔。砚海洋洋大无岸。

作者简介：（1624—1694）清陕西郿县人，字雪木。少贫。事母至孝，备历艰辛而色养不衰。入太白山读书数十年，成大儒，与李颙、李因笃有关中三李之称。山居力耕，朝夕讴吟，拾山中树叶书之。有《檞叶集》。